Bir hafta ichida UZ hududida 15 mingta domen ro‘yxatdan o‘tib, rekord darajadagi o‘sish kuzatildi

Bir hafta ichida UZ hududida 15 mingta domen ro‘yxatdan o‘tdi, deya xabar bermoqda Uzinfocom.

O‘tgan haftada UZ hududida ro‘yxatdan o‘tgan domenlar soni 36 600 dan sal ziyodni tashkil qilgan bo‘lsa, bugun ularning soni 51 mingtaga yetdi. Bu UZ domen hududining rivojlanish statistikasi va umuman, dinamikasini keskin o‘zgartirib yuboradi, deyiladi xabarda.
Ta’kidlanishicha, bungacha domenlarning bir yillik o‘sishi 5 mingtadan oshmagan.
Eslatib o‘tamiz, fevral oyida UZ domen hududida ro‘yxatdan o‘tgan domenlar soni 31 000 dan oshgan edi. 30 000 domendan iborat bosqich esa 2016-yil noyabrida bosib o‘tilgandi.